b'\n_START_ARTICLE_\nVitu\n_START_SECTION_\nRaida\n_START_PARAGRAPH_\nVitu gyvenviet\xc4\x97 \xc4\xafkurta kaip Pat\xc4\x97 sultonato kolonija XIX a. viduryje, kuomet Pat\xc4\x97s salos sultonas Ahmad ibn Fumo Bakari migravo \xc4\xaf \xc5\xbeemyn\xc4\x85 ir \xc4\xafsik\xc5\xabr\xc4\x97 ten. Jo valdomos teritorijos ap\xc4\x97m\xc4\x97 nedidel\xc4\xaf paj\xc5\xabrio ruo\xc5\xbe\xc4\x85, i\xc5\xa1 viso tur\xc4\x97jus\xc4\xaf apie 3000 km\xc2\xb2 ploto._NEWLINE_Kadangi sultonatas nuolat patyr\xc4\x97 gr\xc4\x97sm\xc4\x99 i\xc5\xa1 Zanzibaro sultonato, kuris bendradarbiavo su Brit\xc5\xb3 imperija, Vitu sultonas pasipra\xc5\xa1\xc4\x97 prieglobs\xc4\x8dio vokie\xc4\x8di\xc5\xb3. 1885\xc2\xa0m. gegu\xc5\xbe\xc4\x97s 27 d. Vokietijos atstovai broliai Denhardtai pasira\xc5\xa1\xc4\x97 sutart\xc4\xaf su sultonu, kuria Vitu tapo Vokietijos protektoratu (vok. Deutsch-Witu). Vokie\xc4\x8di\xc5\xb3 vald\xc5\xbeia, ta\xc4\x8diau, buvo silpna._NEWLINE_1890\xc2\xa0m. Brit\xc5\xb3 imperijai ir Vokietijai pasira\xc5\xa1ius Heligolando\xe2\x80\x93Zanzibaro sutart\xc4\xaf, Vokietija perleido britams Vitu protektorat\xc4\x85 mainais u\xc5\xbe Helgolando teritorij\xc4\x85. Vietiniai sultonato gyventojai nebuvo patenkinti \xc5\xa1iuo sprendimu, bijojo brit\xc5\xb3 vie\xc5\xa1patavimo ir d\xc4\x97l to sukilo. Britai sureng\xc4\x97 pirm\xc4\x85j\xc4\x85 ekspedicij\xc4\x85, kurios metu sultonas Fumo Bakari ibn Ahmad pab\xc4\x97go. Vietoj jo \xc4\xaf sost\xc4\x85 pasodintas Bwana Shaykh ibn Ahmad, kuris tituluotas \xc5\xa1eichu ir padarytas Zanzibaro sultono vasalu._NEWLINE_1891\xc2\xa0m. Bwana pakeit\xc4\x97 brolis Fumo Umar ibn Ahmad. Ta\xc4\x8diau \xc5\xa1io brolis Fumo Oman ibn Ahmad, \xc4\xafsitvirtin\xc4\x99s Jongeni gyvenviet\xc4\x97je, netrukus v\xc4\x97l prad\xc4\x97jo mai\xc5\xa1t\xc4\x85 prie\xc5\xa1 britus. Pasiprie\xc5\xa1inimas buvo gerai organizuotas, tod\xc4\x97l britai patyr\xc4\x97 sunkum\xc5\xb3 naujai u\xc5\xbeimdami kra\xc5\xa1t\xc4\x85. 1895\xc2\xa0m. jiems pavyko sutramdyti mai\xc5\xa1tinink\xc5\xb3 paj\xc4\x97gas ir sugr\xc4\x85\xc5\xbeinti \xc4\xaf sost\xc4\x85 sau lojal\xc5\xb3 Fumo Umar. Po \xc5\xa1io mirties sultonatas buvo panaikintas ir paverstas Kenijos protektoratu.'